Tro & Medier

Tro & Medier (formelt navn: Senter for tro og medier) tidligere Familie & Medier  – Kristent Medieforum og Kristelig Kringkastingslag (KKL), er en felleskristen organisasjon som arbeider for kristen tro og gode verdier i mediehverdagen. 
Tro & Medier er organ for 29 kristne trossamfunn og organisasjoner og arbeider innenfor tre hovedfelt: 

Mediebevisstgjøring: Om det å følge Jesus i en verden full av skjermer
Mediedialog: For å styrke kristen tilstedeværelse i allmenne medier
Mediemisjon: Sammen med hele kristen-Norge nå ut med evangeliet til hele landet gjennom mediene.Senteret skal være et knutepunkt for kristne medieaktører. 
Tro & Medier startet Barnevakten – som i dag er en selvstendig organisasjon basert på FNs barnekonvensjon. I dag driver de HeltFri.net, som tilbyr ressurser, nettkurs og seminarer mot pornografi, evangeliseringsnettsiden omGud.net, skjermfri.no og Mammashjerte, som driver podkast og nettkurs rettet mot småbarnsforeldre. Tro & Medier er også medeiere i P7 Kristen Riksradio og Damaris Norge AS, og er den norske partneren i det internasjonale samarbeidet om evangeliseringsnettsiden Jesus.net.  
På Bølgelengde er organisasjonens tidsskrift. Jarle Haugland er daglig leder i organisasjonen, som holder til i Bergen. I 2016 hadde Tro & Medier ca. 11 700 medlemmer. 


=== Historie ===
Tro & Medier er en videreføring av Norges kristelige lytterlag, senere Kristelig Kringkastingslag (KKL) og Familie & Medier. Dette var en organisasjon som ble etablert i 1935 av ledere innen norsk kristenhet. Hensikten var å påse at kristen trosformidling og kristne verdier skulle ha sin naturlige plass i radiovirksomheten. De første årene var det bare radiosendinger i Norge, senere ble film, TV – og nå en digital mediehverdag med internett, smarttelefon og sosiale medier like viktige.Konstruktiv programanalyse har vært og er en viktig del av arbeidet.. Dette har medført en del debatter og presseomtale, samt økt bevisstheten til programinnhold.
Da kringkastningsmonopolet ble oppløst i Norge, støttet organisasjonen de mange nærradioene som ble etablert. Særlig med opplæring i programproduksjon og bygging av radiostudio. De var også en periode sekretariat for Norges Nærradioforbund. De var også med å utarbeide etiske retningslinjer for lokalradioforbundet.
Den såkalte vannskilleloven er et resultat av aktivt arbeide fra Tro & Medier. Den gir retningslinjer for tidspunkt når voldelige innsalg i TV kan sendes. Dette for å beskytte barn mot skadelig påvirkning.
I 2017 endret organisasjonen navn fra Familie & Medier til Tro & Medier, med det formelle navnet Senter for tro og medier. Dette var en konsekvens av en endringsprosess, der organisasjonen i større grad skulle orientere seg mot et arbeid for kristen tro og gode verdier i mediehverdagen. Organisasjonen selv omtalte på årsmøte endringen som å gå «fra vaktbikkje til gartner».


=== Mediestipendet ===
Tro & Medier gir stipend til høyere medieutdanning, forskning og prosjekter. Blant de første som fikk stipend var Sverre Tinnå i 1956, med et stipend til engasjement innen TV. De første årene ble det ikke utdelt så mange stipend, men fra 1970 økte antall utdelte stipend til utdanning av mediefolk. I Norge var det få utdanningsmuligheter så de fleste stipendiatene ble utdannet i England eller USA. KKL ønsket å styrke medieutdanningen på bakgrunn av det i Europa var flere kringkastningsmonopol som ble oppløst.


=== Medierosen ===
Medierosen er en pris som går til en person eller en redaksjon som har utmerket seg ved å holde frem kristen tro eller gode verdier i mediebildet. Prisen er blant annet delt ut til Andreas Håtveit, NRK Livssyn for Salmeboka minutt for minutt, Ingen grenser, Nyhetsredaksjonen i TV 2 for kampanjen Slaver i Norge, Egil Svartdahl for programmet Søndagsåpent og Erik Thorstvedt fra Heia Tufte.


== Referanser ==